KIRJALLINEN KYSYMYS E-0934/01

esittäjä(t): Jonas Sjöstedt (GUE/NGL) komissiolle

(28. maaliskuuta 2001)

Aihe: ISIS-menetelmä ja pohjoismainen menetelmä

Lihan salmonellatartuntojen valvomisessa käytetään ISO-menetelmää ja pohjoismaista menetelmää. EU:ssa hallitsevana on ollut ensin mainittu. Komissaari Fischler totesi kuitenkin 10. maaliskuuta 1998 Euroopan parlamentille, että neuvostossa keskusteltiin tuolloin mahdollisuudesta käyttää referenssinä pohjoismaista menetelmää.

Kuinka moni jäsenvaltio käyttää tällä hetkellä pohjoismaista menetelmää lihan salmonellatartuntojen valvonnan referenssimenetelmänä? Mitä komissio aikoo tehdä edistääkseen pohjoismaisen menetelmän valitsemista referenssimenetelmäksi ISO-menetelmän tilalle?

David Byrnen komission puolesta antama vastaus

(7. kesäkuuta 2001)

Suomelle ja Ruotsille liittymisasiakirjassa myönnettyjen lisätakuiden mukaan muista jäsenvaltioista peräisin olevat elävät eläimet, munat ja tuore liha on testattava salmonellan esiintymisen toteamiseksi, ennen kuin ne lähetetään Suomeen tai Ruotsiin. Vaihtoehtoisesti näiden tuotteiden on oltava peräisin tiloilta tai laitoksista, joita valvotaan Suomessa ja Ruotsissa käytössä olevia valvontaohjelmia vastaaviksi tunnustettujen salmonellan valvontaohjelmien mukaisesti.

Suomeen ja Ruotsiin tarkoitetun lihan mikrobiologista testaamista koskevat säännöt vahvistetaan salmonellan torjumiseksi Suomeen ja Ruotsiin vietävän tuoreen naudan- ja sianlihan näytteiden avulla tapahtuvaa mikrobiologista testausta koskevista säännöistä 22. kesäkuuta 1995 tehdyssä neuvoston päätöksessä 95/409/EY(1) ja salmonellan torjumiseksi Suomeen ja Ruotsiin vietävän tuoreen siipikarjanlihan näytteiden avulla tapahtuvaa mikrobiologista testausta koskevista säännöistä 22. kesäkuuta 1995 tehdyssä neuvoston päätöksessä 95/411/EY(4). Lihan testauksessa käytettiin alunperin kansainvälisen standardointijärjestön standardisoitua menetelmää (ISO) 6579:1993. Eläinlääkintäalan tiedekomitean 3. kesäkuuta 1996 antaman lausunnon jälkeen pohjoismaisen elintarvikkeiden metodiikkakomitean menetelmä (NMKL-menetelmä nro 71) lisättiin hyväksyttyjen menetelmien joukkoon päätösten 95/409/EY, 95/410/EY ja 95/411/EY muuttamisesta Suomeen ja Ruotsiin vietäväksi tarkoitettua lihaa tutkittaessa käytettävien mikrobiologisten tutkimusmenetelmien osalta 16. maaliskuuta 1998 tehdyllä neuvoston päätöksellä 98/227/EY(2). Tämä tarkoittaa sitä, että jäsenvaltioiden elintarvikealan toimijat voivat käyttää joko ISO-menetelmää tai pohjoismaista menetelmää testatessaan Suomeen tai Ruotsiin vietäväksi tarkoitettua lihaa. Komissiolla ei ole käytössään täydellisiä tietoja jäsenvaltioissa käytettävistä eri menetelmistä, joilla liha testataan salmonellan esiintymisen toteamiseksi.

Yhteisön lainsäädännössä ei muissa tapauksissa säädetä salmonellaa koskevista kriteereistä tai analysointimenetelmistä tuoreen lihan testauksen osalta. Vaikka jauhelihan ja raakalihavalmisteiden salmonellakriteerit vahvistetaan 14. joulukuuta 1994 annetussa neuvoston direktiivissä 94/65/EY(3), direktiivissä ei kuitenkaan säädetä salmonellan testaamisessa käytettävistä menetelmistä.

(1) EYVL L 243, 11.10.1995.

(2) EYVL L 87, 21.3.1998.

(3) EYVL L 368, 31.12.1994.

(4) EYVL L 243, 11.10.1995.